การสักเพื่อแจ้งข้อมูลทางการแพทย์กำลังเป็นที่นิยมในสหรัฐฯ
แต่แพทย์เตือนว่าการสักเหมือนกับการผ่าตัดย่อยๆ จึงควรเลือกร้านสักที่ผ่านการรับรองและสะอาดปลอดภัย
การสักบนร่างกายเพื่อให้ข้อมูลที่เฉพาะเจาะจงทางการแพทย์ในกรณีฉุกเฉินกำลังได้รับความสนใจมากขึ้นในสหรัฐฯ โดยตัวอย่างของเรื่องนี้คือคุณ Robin Rhoderick สตรีวัย 59 ปีผู้มีปัญหาสุขภาพที่เรียกว่า congenital adrenal hyperplasia หรือการที่ต่อมอดรีนาลินทำงานไม่ปกติ ซึ่งเป็นอาการที่เป็นมาแต่กำเนิดและเธอต้องใช้ยาสเตอรอยด์ทุกวัน และเมื่อใดก็ตามที่ฮอร์โมนอดรีนาลินนี้ผิดปกติขึ้นมาก็อาจเป็นอันตรายถึงชีวิตได้ คุณ Robin Rhoderick ใช้วิธีสักเครื่องหมายเตือนบนร่างกายโดยมีรูปงูพันคธาซึ่งเป็นสัญลักษณ์ทางการแพทย์ประกอบอยู่ด้วย เพื่อให้เจ้าหน้าที่พยาบาลหรือเจ้าหน้าที่ช่วยเหลือฉุกเฉินสามารถทราบข้อมูลเรื่องนี้ได้ทันที คุณ Jeffery Grimet เจ้าของร้านสักแห่งหนึ่งที่เมือง Mount Airy รัฐ Maryland บอกว่าตำแหน่งที่ควรจะสักข้อมูลสำคัญทางการแพทย์เฉพาะตัวนั้นน่าเป็นบริเวณที่สังเกตเห็นง่าย เช่นที่ข้อมือ เพราะในกรณีที่เจ้าหน้าที่พยาบาลต้องตรวจชีพจรก็จะพบเห็นได้ทันที ส่วน น.พ. Saleh Aldasouqi ผู้เชี่ยวชาญด้านต่อมไร้ท่อและฮอร์โมน ผู้เขียนหนังสือเกี่ยวกับการสักเพื่อให้ข้อมูลทางการแพทย์หรือ medical tattoos เตือนว่าการสักนั้นก็เหมือนกับการผ่าตัดย่อยๆ ดังนั้นจึงควรเลือกร้านสักที่ผ่านการรับรองและใช้เครื่องมือที่สะอาดปลอดภัย มิฉะนั้นผู้รับการสักอาจจะติดเชื้อได้